b'\n_START_ARTICLE_\nZeli\xc5\xa1\xc4\x8darstvo\n_START_PARAGRAPH_\nZeli\xc5\xa1\xc4\x8darstvo je uporaba rastlin in njihovih izvle\xc4\x8dkov za zdravljenje in prepre\xc4\x8devanje \xc5\xa1irokega razpona bolezni. V okviru zeli\xc5\xa1\xc4\x8darstva lo\xc4\x8dimo dve smeri, ki se v svojem izhodi\xc5\xa1\xc4\x8du in na\xc4\x8dinu delovanja mo\xc4\x8dno razlikujeta: klasi\xc4\x8dno zeli\xc5\xa1\xc4\x8darstvo in moderno, znanstveno (racionalno) fitoterapijo. Medtem ko izhaja prva iz tiso\xc4\x8dletnih izku\xc5\xa1enj na\xc5\xa1ih prednikov, je znanstvena fitoterapija utemeljena na strogih znanstvenih merilih, saj temelji na znanstvenih dokazih u\xc4\x8dinkovitosti in varnosti zdravilnih rastlin in iz njih izdelanih zdravil.\n_START_SECTION_\nZgodovina\n_START_PARAGRAPH_\n\xc5\xbde od nekdaj so se ljudje zavedali, da lahko uporabljajo rastline v zdravilne namene. Ker niso imeli lastnih izku\xc5\xa1enj ali je bilo njihovo izro\xc4\x8dilo pomankljivo, so se zgledovali po \xc5\xbeivalih. Tako so opazili, da bolne \xc5\xbeivali nagonsko poi\xc5\xa1\xc4\x8dejo tiste rastline, ki jim pomagajo ozdraveti. Na osnovi teh opazovanj in \xc4\x8dlove\xc5\xa1ke intuicije se je razvilo zgodnje, \xc5\xa1amansko zeli\xc5\xa1\xc4\x8darstvo. V tiso\xc4\x8dletjih so se izku\xc5\xa1nje o u\xc4\x8dinkovanju rastlin in posebne oblike rastlinskih pripravkov prena\xc5\xa1ale iz roda v rod. \xc5\xa0ele mnogo kasneje se je bogata zakladnica znanja in izku\xc5\xa1enj zlila v medicinske sisteme razli\xc4\x8dnih kultur.\n_START_SECTION_\nBabilonija\n_START_PARAGRAPH_\nZgodovina zeli\xc5\xa1\xc4\x8darstva se za\xc4\x8denja v de\xc5\xbeeli med Evfratom in Tigrisom, na ozemlju dana\xc5\xa1njega Iraka. S tega obmo\xc4\x8dja izvira tudi prvi zapis o uporabi zdravilnih rastlin. Pribli\xc5\xbeno 5000 let stari klinopisi na glinastih plo\xc5\xa1\xc4\x8dicah opisujejo podro\xc4\x8dja uporabe in na\xc4\x8dina priprave 250 razli\xc4\x8dnih zdravil, med njimi cedrovega in cipresovega olja, mirte, vol\xc4\x8dje \xc4\x8de\xc5\xa1nje, sene, konoplje, timijana, vrbe, sladkega korena, vrtnega maka in medu. Takrat so se z zdravilstvom ukvarjali v glavnem duhovniki, ki so poleg opravljanja verskih obredov tudi zbirali in uporabljali zdravilna zeli\xc5\xa1\xc4\x8da po astrolo\xc5\xa1kih na\xc4\x8delih. V skladu z na\xc4\x8delom\xc2\xa0\xc2\xbbkakor v velikem, tako v malem\xc2\xab\xc2\xa0so dodelili sedmero takrat znanih planetov sistemu \xc4\x8dlove\xc5\xa1kih organov, dvanajst nebesnih znamenj pa razli\xc4\x8dnim predelom telesa. To astrolo\xc5\xa1ko naravnano zeli\xc5\xa1\xc4\x8darstvo Babiloncev se je raz\xc5\xa1irilo tako po orientalskem kakor tudi po zahodnem svetu. Vzporedno pa je tedaj obstajala \xc5\xbee 7000 let stara indijska ajurveda, iz katere sta se razvili tudi zeli\xc5\xa1\xc4\x8darstvo tradicionalne tibetanske medicine in tradicionalne kitajske medicine.\n_START_SECTION_\nEgipt\n_START_PARAGRAPH_\nSkoraj so\xc4\x8dasno z Babilonijo je nastalo staro-egip\xc4\x8dansko zdravilstvo, katerega spoznanja so delno ohranjena na\xc2\xa0\xc2\xbbEbersovem papirusu\xc2\xab\xc2\xa0iz 16. stoletja pr. n. \xc5\xa1t. Tudi v starem Egiptu so bolnike zdravili predvsem duhovniki, tako da so z verskimi obredi prosili bogove za ozdravitev. Zdravilna zeli\xc5\xa1\xc4\x8da so gojili v tempeljskih vrtovih, nato pa so iz njih v posebnem prostoru izdelovali prevretke, mazila in obkladke na osnovi piva, mleka, vina in medu. Po zaslugi Homerja, Herodota in Plinija Starej\xc5\xa1ega se je bogato izro\xc4\x8dilo staroegip\xc4\x8danskega znanja preneslo v medicinske ve\xc5\xa1\xc4\x8dine Hebrejcev, Arabcev, Perzijcev in Grkov. Uporaba morske \xc4\x8debulice, ricinusa, lanenega semena, sene, maka ali brina v modernem zeli\xc5\xa1\xc4\x8darstvu izvira iz tedanjega \xc4\x8dasa.\n_START_SECTION_\nStara Gr\xc4\x8dija\n_START_PARAGRAPH_\nV Anti\xc4\x8dni Gr\xc4\x8diji je egip\xc4\x8dansko zeli\xc5\xa1\xc4\x8darstvo dobilo nov zagon. Gr\xc5\xa1ki menihi so od 6. stoletja pr. n. \xc5\xa1. uporabljali veliko egip\xc4\x8danskih zdravilnih rastlin pri svojih zdravilskih obredih, ki so jih posve\xc4\x8dali bogu zdravilstva Asklepiju. Njegova s ka\xc4\x8do ovita palica je \xc5\xa1e danes simbol zdravni\xc5\xa1kega poklica. Vzporedno z religioznim se je v stari Gr\xc4\x8diji razvijalo tudi posvetno zdravilstvo, ki se je ravnalo po znanstvenih in filozofskih na\xc4\x8delih. Najznamenitej\xc5\xa1i predstavnik te\xc2\xa0\xc2\xbbmoderne\xc2\xab\xc2\xa0gr\xc5\xa1ke medicine je bil Hipokrat. Skliceval se je na nauk o sokovih. Po tem nauku prihaja do bolezni telesa in duha zaradi neravnovesja med \xc5\xa1tirimi telesnimi sokovi (sluzjo, krvjo, rumenim in \xc4\x8drnim \xc5\xbeol\xc4\x8dem). Ravnovesje je mogo\xc4\x8de ponovno vzpostaviti s primernim na\xc4\x8dinom \xc5\xbeivljenja, pa tudi z bljuvali, zdravo prehrano, rastlinskimi zdravili ali s pu\xc5\xa1\xc4\x8danjem krvi. Temeljni diagnozi je sledilo zdravljenje z zdravilnimi zeli\xc5\xa1\xc4\x8di. Slednjim so pripisovali razli\xc4\x8dne kakovosti, na primer toplo, vla\xc5\xbeno, hladno ali suho. Za zdravljenje hladnih in vla\xc5\xbenih bolezni so uporabljali grejo\xc4\x8da in su\xc5\xa1e\xc4\x8da zeli\xc5\xa1\xc4\x8da, na primer timijan in meliso. Bolezni, ki so jih ozna\xc4\x8devali kot vla\xc5\xbene in tople, denimo drisko, pa so zdravili s hlade\xc4\x8dimi in su\xc5\xa1e\xc4\x8dimi rastlinami, na primer z listi sene ali rabarbarinimi koreninami.\n_START_SECTION_\nRimsko cesarstvo\n_START_PARAGRAPH_\nZa razcvet zeli\xc5\xa1\xc4\x8darstva v rimskem imperiju so zaslu\xc5\xbeni gr\xc5\xa1ki zdravniki, zlasti Pedanij Dioskurid in Galen. Pred tem so Rimljani v zdravilne namene najpogosteje uporabljali zelje, solato, zeleno, blitvo, \xc4\x8debulo in \xc4\x8desen. Dioskurid, voja\xc5\xa1ki zdravnik, je leta 70 spisal prvi priro\xc4\x8dnik o zeli\xc5\xa1\xc4\x8dih na Zahodu. Delo opisuje 600 zdravilnih rastlin pa tudi njihovo prakti\xc4\x8dno uporabo, \xc4\x8das nabiranja in pripravo. S tem pomembnim delom je zaznamoval zahodno medicino vse do zgodnjega srednjega veka._NEWLINE_V 2. stoletju je gr\xc5\xa1ki zdravnik Klavdij Galen nadaljeval z razvojem legendarne teorije o sokovih in ustvaril na\xc4\x8din zdravljenja s kompleksnimi zdravilnimi recepti. Zdravnik naj bi natan\xc4\x8dno poznal lastnosti zdravil, da bi jih lahko uporabljal v zdravilne namene. Enako kot Hipokrat je tudi Galen poudarjal individualen in kostitucijski pristop pri zdravljenju bolnikov z izpiljenimi zeli\xc5\xa1\xc4\x8dnimi recepti; vsebovali so tudi do 200 sestavin.\n_START_SECTION_\nSrednjeve\xc5\xa1ka samostanska medicina\n_START_PARAGRAPH_\nPo propadu rimske dr\xc5\xbeave se je izgubil velik del tedanjega medicinskega znanja. Da izro\xc4\x8dilo anti\xc4\x8dnega zeli\xc5\xa1\xc4\x8darstva ni povsem izginilo, so med drugim zaslu\xc5\xbeni srednjeve\xc5\xa1ki samostani. V Evropi so menihi zdravili svoje bolnike v samostanskih bolni\xc5\xa1nicah. Pri tem so uporabljali zeli\xc5\xa1\xc4\x8da lastne pridelave. Samostansko zdravilstvo, ki se je razvijalo od 8. stoletja, je zdru\xc5\xbeevalo izku\xc5\xa1nje germanskega ljudskega zdravilstva z osnovami gr\xc5\xa1ko-rimske medicinske \xc5\xa1ole. Zaradi mo\xc4\x8dnega vpliva Cerkve je smela bo\xc5\xbejo zdravilno mo\xc4\x8d rastlin uporabljati le duhov\xc5\xa1\xc4\x8dina. Kmetom je bilo pridelovanje zdravilnih zeli\xc5\xa1\xc4\x8d strogo prepovedano. Po odloku Karla Velikega je bil sestavljen kanon \xe2\x80\x93 seznam 89 rastlin, ki naj bi jih gojili v vseh kraljevih vrtovih in samostanih. Na vrhu seznama najdemo poleg vrtnice, pegastega badlja, ro\xc5\xbemarina in \xc5\xa1entjan\xc5\xbeevke, tudi mnoge sredozemske rastline, kot so \xc5\xbeajbelj, komar\xc4\x8dek in sivka. Z romarji in trgovci so se v zahodno zeli\xc5\xa1\xc4\x8darstvo stekali \xc5\xa1e nauki iz arabskega, indijskega, perzijskega in kitajskega zeli\xc5\xa1\xc4\x8darstva, kar pa je ostalo skrito za samostanskimi zidovi. Mnoge znamenite samostanske esence, likerji, \xc5\xbeganja in tinkture izvirajo iz starih arabskih receptov.\n_START_SECTION_\nZdravilstvo modrih \xc5\xbeena\n_START_PARAGRAPH_\nVzporedno s samostanskim zdravilstvom je v Evropi obstajalo tudi pogansko\xc2\xa0\xc2\xbbzdravilstvo modrih \xc5\xbeena\xc2\xab, babic in ravnalcev kosti. Njihove izku\xc5\xa1nje so temeljile na ustnem izro\xc4\x8dilu \xc5\xa1amanskega znanja germanskih in keltskih zdravilcev. Zdravilsko znanje teh \xc5\xbeena je obsegalo tudi afrodiziake in halucinogena zeli\xc5\xa1\xc4\x8da, zato je veljalo za delo hudi\xc4\x8da. \xc5\xbdenske, ki so zdravile s tak\xc5\xa1nimi zeli\xc5\xa1\xc4\x8di in nekr\xc5\xa1\xc4\x8danskimi obredi, so bile izob\xc4\x8dene, v poznem srednjem veku pa preganjane kot \xc4\x8darovnice in se\xc5\xbegane na grmadi. Zaradi preganjanja modrih \xc5\xbeena se je izgubil ve\xc4\x8dji del njihovega izro\xc4\x8dila in znanja o delovanju zeli\xc5\xa1\xc4\x8d.\n_START_SECTION_\nArabski svet\n_START_PARAGRAPH_\nMedtem ko je bilo v Evropi zeli\xc5\xa1\xc4\x8darstvo podvr\xc5\xbeeno nadzoru cerkvene oblasti, so Arabci ustvarjali nov na\xc4\x8din zdravljenja. Prilagodili in izpopolnili so zeli\xc5\xa1\xc4\x8darsko znanje, pridobljeno med osvajalskimi pohodi v Egiptu, severni Afriki, srednji Aziji in ju\xc5\xbeni Evropi. V 8. in 9. stoletju so v Bagdadu in Damasku nastale prve lekarne, v katerih so prodajali rastlinska zdravila iz vzhodne Azije. Arabci so izpopolnili destilacijski postopek in izdelovali razne pripravke, na primer sirupe, eliksirje, smole in esence.\n_START_SECTION_\nNovi vek\n_START_PARAGRAPH_\nV za\xc4\x8detku novega veka je samostansko zdravilstvo do\xc5\xbeivelo odlo\xc4\x8dilen preobrat \xe2\x80\x93 napo\xc4\x8dil je \xc4\x8das akademske medicine. Samostanska bolni\xc5\xa1nica v Salernu je postala sti\xc4\x8di\xc5\xa1\xc4\x8de sre\xc4\x8danj med arabskimi u\xc4\x8denjaki ter mladimi zdravniki in menihi, ki so izmenjevali svoje izku\xc5\xa1nje in preu\xc4\x8devali stare vire. Tako je salernska \xc5\xa1ola postala prva medicinska univerza, v kateri duhov\xc5\xa1\xc4\x8dina ni imela ve\xc4\x8d vodilne vloge, saj so v njej delovali predvsem laiki._NEWLINE_Pomemben mejnik za nadaljnji razvoj medicine je bila epidemija kuge v 14. stoletju, med katero je umrla skoraj tretjina evropskega prebivalstva. Takratni zdravstveni sistem ni bil sposoben obvladovati te epidemije, kar je spodbudilo ponovno okrepitev ljudskega zdravilstva. Vzporedno z akademskim zdravni\xc5\xa1kim poklicem se je izoblikoval poklic ranocelnika, ki mu je pripadal tudi znameniti Paracelzij. Temeljito je vplival na medicino 16. stoletja, pri \xc4\x8demer se je zgledoval tako po ljudskem zeli\xc5\xa1\xc4\x8darstvu kakor tudi po znanju iz anti\xc4\x8dnih virov._NEWLINE_Paracelzij je \xc5\xa1iril svoje znanje v jeziku preprostega ljudstva (ne v latin\xc5\xa1\xc4\x8dini), kar je bilo za tedanji \xc4\x8das skoraj revolucionarno. Poleg zdravilnih rastlin je uporabljal tudi spojine z \xc5\xbeveplom, svincem, antimonom in \xc5\xbeivim srebrom. Iz vsega tega je po spagiri\xc4\x8dni ekstrakcijski metodi izdeloval u\xc4\x8dinkovite eliksirje po arabsko-egip\xc4\x8danskem zgledu. Rastlinske esence je pridobival z alkoholom, kisom, vodo in sladkorjem ob kuhanju, destilaciji, du\xc5\xa1enju, drobljenju ali fermentiranju. Spagirika temelji na predpostavki, da izhajajo vse obstoje\xc4\x8de snovi iz ene same prasnovi, to pa sestavljajo \xc5\xa1tirje elementi. Po tem nauku je vsaka rastlina ne\xc4\x8dista me\xc5\xa1anica, ki jo je \xc5\xa1ele ob pomo\xc4\x8di spagirike mogo\xc4\x8de privzdigniti v univerzalno zdravilo._NEWLINE_Po iznajdbi tiska so med 15. in 17. stoletjem za\xc4\x8deli izhajati obse\xc5\xbeni zeli\xc5\xa1\xc4\x8darski priro\xc4\x8dniki, v katerih je bilo zbrano znanje tako iz antike kakor tudi iz ljudskega zdravilstva. Zeli\xc5\xa1\xc4\x8darske knjige so bile velikokrat napisane v ljudskem jeziku, ne v latin\xc5\xa1\xc4\x8dini, opremljene pa so bile z odli\xc4\x8dnimi grafikami in risbami. S kolonizacijo Amerike so pri\xc5\xa1le v Evropo \xc5\xa1e zdravilne rastline iz indijanskega ljudskega zdravilstva, kot so skorja kininovca, ka\xc4\x8dek, sr\xc4\x8dna mo\xc4\x8d in ameri\xc5\xa1ko majsko jabolko. Te rastline se \xc5\xa1e danes uporabljajo v homeopatiji.\n_START_SECTION_\nModerna doba\n_START_PARAGRAPH_\nV za\xc4\x8detka 19. stoletja se je uveljavljala znanstveno usmerjena medicina, ki je uporabljala izvle\xc4\x8dke rastlinskih snovi in ne ve\xc4\x8d celih rastlin. Te rastlinske snovi so ohranjale svojo kakovost in jih je bilo la\xc5\xbeje odmerjati. Odkritje u\xc4\x8dinkovin, na primer skupine alkaloidov, je omogo\xc4\x8dilo pripravo morfija, strihnina in kinina kar je v medicini pomenilo pravo revolucijo. Aspirin je bil prvo sinteti\xc4\x8dno zdravilo, patentirano leta 1899. Pribli\xc5\xbeno 40 let kasneje so pri\xc5\xa1li na trg prvi antibiotiki. Zeli\xc5\xa1\xc4\x8darstvo je dobilo s tem mo\xc4\x8dno konkurenco. V tistem \xc4\x8dasu so se naravni zdravilci in reformisti v medicini zavzemali za ohranitev zeli\xc5\xa1\xc4\x8dnega zdravljenja; med najbolj znanimi sta bila Sebastian Kneipp, ki je uporabljal zdravilne rastline prete\xc5\xbeno za kopeli in povitke, in Rudolf Steiner, utemeljitelj antropozofske medicine. Znanstvenik Gerhard Madaus je ustanovil eno prvih ustanov za preu\xc4\x8devanje fitokemije in farmakologije.\n_START_SECTION_\nSamostansko zdravilstvo na Slovenskem\n_START_PARAGRAPH_\nVsi samostani, ki so nastali na na\xc5\xa1ih tleh, so imeli v svojih pravilih dol\xc5\xbenost skrbeti za zdravje samostanske skupnosti. Redovnik, ki je bil pristojen za to podro\xc4\x8dje, je imel naziv infirmarij. S samostanskim zdravilstvom so se ukvarjali \xc5\xbee kartuzijani v \xc5\xbdi\xc4\x8dah in Pleterjah, cistercijani v Sti\xc4\x8dni ter Pavlinci v Olimju - gotovo pa \xc5\xa1e mnogi drugi, o katerih ne vemo dovolj. Od omenjenih je \xc5\xa1e posebej pomembna lekarna v Olimju (1670), ki je imela lepo urejen, poslikan prostor. Baro\xc4\x8dna lekarna je znana po freskah Antona Jo\xc5\xbeefa Lerchingerja s svetopisemskimi prizori, povezanimi z boleznimi, zdravilnimi zeli\xc5\xa1\xc4\x8di in starodavnimi zdravitelji (1780). To je bila hkrati prva samostanska lekarna, kjer so lahko zdravila dobili tudi okoli\xc5\xa1ki prebivalci._NEWLINE_Dru\xc5\xbebene razmere v bli\xc5\xbenji preteklosti niso bile ravno naklonjene samostanskemu zdravilstvu, toda kljub temu so se mnogi bolniki zatekali po pomo\xc4\x8d v samostane. Po dobrih pripravkih sta bila najbolj znana samostana v \xc5\xbdi\xc4\x8dah in Pleterjah; potem ko so minoriti leta 1990 prevzeli samostan v Olimju, pa so tudi tam za\xc4\x8deli ponovno obujati tradicijo zeli\xc5\xa1\xc4\x8darstva._NEWLINE_Odtlej zanimanje za zeli\xc5\xa1\xc4\x8dne pripravke ponovno nara\xc5\xa1\xc4\x8da. Veliko se pi\xc5\xa1e o u\xc4\x8dinkovitosti posameznih zdravilnih rastlin, ljudje jih tudi sami ve\xc4\x8d nabirajo in se izobra\xc5\xbeujejo na raznih te\xc4\x8dajih, seminarjih, kro\xc5\xbekih in izletih v naravo. Danes je v Sloveniji \xc5\xbee kar nekaj uspe\xc5\xa1nih pridelovalcev in \xc5\xa1e ve\xc4\x8d izdelovalcev pripravkov iz zdravilnih zeli\xc5\xa1\xc4\x8d. Tradicijo gojenja in predelave zdravilnih rastlin so ohranili trije slovenski samostani - \xc5\xbei\xc5\xa1ki, olimski in sti\xc5\xa1ki._NEWLINE_\xc5\xbdi\xc4\x8de_NEWLINE_V nekdanjem kartuzijanskem samostanu imajo bogat zeli\xc5\xa1\xc4\x8dni vrt, zeli\xc5\xa1\xc4\x8dno lekarno in zanimiv prikaz \xc5\xbeivljenja menihov v preteklosti._NEWLINE_Olimje_NEWLINE_Nekdanje delo redovnikov pavlincev nadaljujejo bratje minoriti. Pripravljajo ve\xc4\x8d znanih izdelkov, od zeli\xc5\xa1\xc4\x8dnih \xc4\x8dajev in mazil do tinktur. Pred samostanom je urejen zeli\xc5\xa1\xc4\x8dni vrt, v katerem se lahko tudi pou\xc4\x8dimo o imenih in zna\xc4\x8dilnostih posameznih zdravilnih rastlin ter izvemo, pri katerih te\xc5\xbeav nam najbolje pomagajo._NEWLINE_Sti\xc4\x8dna_NEWLINE_V samostanu nadaljujejo izro\xc4\x8dilo slovenskega najbolj znanega zeli\xc5\xa1\xc4\x8darja patra Simona A\xc5\xa1i\xc4\x8da. Pripravljajo 24 \xc4\x8dajnih me\xc5\xa1anic, 10 vrst mazil in 10 tinktur, izdelujejo jabol\xc4\x8dni kis, ukvarjajo se z glino in svetujejo. \xc4\x8cajne me\xc5\xa1anice pripravljajo tudi po individualnih \xc5\xbeeljah ali predpisanih receptih. Stalno imajo na zalogi 150 zdravilnih rastlin.\n_START_SECTION_\nKlasi\xc4\x8dno zeli\xc5\xa1\xc4\x8darstvo\n_START_PARAGRAPH_\nKlasi\xc4\x8dno zeli\xc5\xa1\xc4\x8darstvo je veja izkustvenega zdravilstva, ki se navezuje na izro\xc4\x8dilo modrih \xc5\xbeena in zeli\xc5\xa1\xc4\x8darjev prej\xc5\xa1njih stoletij. Zanj je zna\xc4\x8dilno dejstvo, da obravnava rastlino kot celoto. Pri tem imajo pomembno vlogo njene sestavine pa tudi rast in nahajali\xc5\xa1\xc4\x8de, kjer uspeva.\n_START_SECTION_\nRazvr\xc5\xa1\xc4\x8danje po \xc5\xa1tirih elementih\n_START_PARAGRAPH_\nNeko\xc4\x8d so rastline pripisovali \xc5\xa1tirim elementom. Pripadnost rastline ali rastlinske dru\xc5\xbeine ognju, vodi, zraku ali zemlji je bila odvisna predvsem od njenega okusa in vonja. Tako so zeli\xc5\xa1\xc4\x8da z veliko gren\xc4\x8dinami pri\xc5\xa1tevali k ognju, zeli\xc5\xa1\xc4\x8da z veliko vsebnostjo sluzi k vodi, droge z eteri\xc4\x8dnimi olji k zraku, rastline z ogljikovimi hidrati pa k zemlji. Toda praksa ka\xc5\xbee, da so v mnogih rastlinah zdru\xc5\xbeene kvalitete razli\xc4\x8dnih elementov. Ja\xc5\xa1\xc4\x8darica (Peucedanum ostruthium) je na primer pravo univerzalno zdravilo \xe2\x80\x93 njene korenine so zemeljske, kobuli zra\xc4\x8dni, okus pa ognjen. Po elementih so neko\xc4\x8d razvr\xc5\xa1\xc4\x8dali tudi obolenja in glede na to izbirali ustrezno zdravilo s pripadnostjo istemu elementu.'